ค่ายรถญี่ปุ่นยอดผลิตฮวบหดตัวถึง50%
ยอดผลิตรถค่ายใหญ่อันดับท็อปสัญชาติญี่ปุ่นดิ่งวูบ พิษภัยธรรมชาติถล่มโรงงาน
10 ส.ค. 2554

ยอดผลิตรถค่ายใหญ่อันดับท็อปสัญชาติญี่ปุ่นดิ่งวูบ พิษภัยธรรมชาติถล่มโรงงาน
โตโยต้า มอเตอร์ ค่ายผู้ผลิตรถยนต์ใหญ่ที่สุดในโลกจากญี่ปุ่น พร้อมด้วยฮอนด้า ค่ายผู้ผลิตรถยนต์ร่วมชาติ ประกาศว่า ยอดผลิตรถยนต์ทั่วโลกช่วงเดือน เม.ย. ลดลงถึงกว่าครึ่งหนึ่งเมื่อเทียบกับปีที่แล้ว เนื่องจากสายงานการผลิตตามโรงงานต่างๆ ได้รับความเสียหายจากภัยแผ่นดินไหว และสึนามิ เมื่อวันที่ 11 มี.ค.
ฮอนด้า เปิดเผยว่า ปริมาณการผลิตรถยนต์ทั่วโลกปรับลดลงถึง 52.9% ส่วนกำลังการผลิตภายในประเทศดิ่งวูบลงมาถึง 81% ขณะที่ทางด้านโตโยต้ามีปริมาณการผลิตรถยนต์ทั่วโลกลดลง 48.1% 
ทั้งนี้ สาเหตุสำคัญที่ทำให้การผลิตลดลงในครั้งนี้ เนื่องจากภัยธรรมชาติสร้างความเสียหายให้กับโรงงานผลิตอะไหล่รถยนต์ รวมถึงกำลังไฟฟ้าที่ใช้ในภาคอุตสาหกรรมมีไม่เพียงพอจากวิกฤตที่โรงงานนิวเคลียร์ฟูกุชิมา ไดอิชิ
นอกจากนี้ ฮอนด้ายังรายงานด้วยว่า ยอดขายลดลงถึง 46.3% เมื่อเทียบกับปีที่แล้ว ส่วนยอดส่งออกลดลงถึง 76.2% หลังจากที่ต้องระงับการผลิตชั่วโมงงานทุกโรงงาน 
แม้ว่าโรงงานต่างๆ จะสามารถดำเนินการผลิตได้อีกครั้งเมื่อช่วงกลางเดือน เม.ย. แต่กำลังการผลิตยังอยู่ในระดับต่ำ และนักวิเคราะห์เตือนว่า ภาวะขาดแคลนอะไหล่สำหรับประกอบรถยนต์อาจยืดเยื้อนานหลายเดือน